VENDIM
Nr.875, datë 29.9.2021
PËR  DISA SHTESA DHE NDRYSHIME NË VENDIMIN NR.830, DATË 15.9.2013, TË KËSHILLIT TË MINISTRAVE, “PËR MIRATIMIN E KODIT ETIK MINISTROR”

Në mbështetje të nenit 100 të Kushtetutës dhe të neneve 16, 17 e 18, të ligjit nr.9000, datë 30.1.2003, “Për organizimin dhe funksionimin e Këshillit të Ministrave”, me propozimin e Kryeministrit, Këshilli i Ministrave

VENDOSI:

Në tekstin e Kodit Etik Ministror, bashkëlidhur vendimit nr.830, datë 15.9.2013, të Këshillit të Ministrave, bëhen këto shtesa dhe ndryshime:

1. Pas paragrafit të parë, të nenit 2, shtohet një paragraf, me këtë përmbajtje:

“Rregullat etike të këtij Kodi janë të detyrueshme për t’u zbatuar edhe nga zëvendësministrat.”.

2. Në pikën 2, të nenit 3, pas fjalëve “... mbështetjen e tij në publik ...” shtohen  “... dhe në institucionet shtetërore ...”.

3. Në pikën 2, të nenit 5, pas fjalëve “... të shmangë në publik ...” shtohen        “... dhe në institucionet shtetërore ...”.

4. Pas pikës 2, të nenit 7, shtohet pika 3, me këtë përmbajtje:

“3. Përcaktimet e pikave 1 dhe 2, të këtij neni, janë të vlefshme edhe për mbledhjet e Këshillit të Ministrave që zhvillohen on-line, për shkak të situatave që nuk lejojnë pjesëmarrjen në ambiente të mbyllura apo sa herë gjykohet e arsyeshme.”.

5. Pas nenit 7 shtohet neni 7/1, me këtë përmbajtje:

“Neni 7/1

Solemniteti 

1.  Anëtari i Këshillit të Ministrave, në mbledhjet e Këshillit të Ministrave, në paraqitjen në komisionet parlamentare, në seancë plenare dhe në veprimtaritë e tjera publike:

a) ruan solemnitetin dhe imazhin e Këshillit të Ministrave;

b) shfaq tiparet më të mira të personalitetit të tij;

c) paraqitet me veshje zyrtare në përshtatje me funksionin që kryen. Për qëllim të këtij neni, veshja duhet të përmbushë standardet e profesionalizmit dhe të modestisë, pa u bërë shkak debati dhe tërheqje vëmendjeje nga publiku;

ç) mban marrëdhënie profesionale dhe kolegjiale me shërbimet e Këshillit të Ministrave dhe personat e tjerë të angazhuar në mbledhjet e Këshillit të Ministrave.

2.  Zyrat e ministrave duhet të jetë të arreduara në mënyrë modeste dhe pa u bërë   shkak debati dhe tërheqje vëmendjeje nga publiku.”. 

6. Pas pikës 3, të nenit 10, shtohet pika 4, me këtë përmbajtje:

“4. Ministri garanton “derën e hapur”, duke u angazhuar seriozisht për çdo shqiptar të talentuar, të mirëshkolluar, me prirje të veçanta, me eksperiencë pune brenda dhe jashtë vendit, që kërkon të bëhet pjesë e administratës shtetërore.”.

7. Pas shkronjës “d”, të nenit 11, shtohet shkronja “dh”, me këtë përmbajtje:

“dh) të jetë model për personelin dhe të sillet në mënyrë që të nxisë zbatimin e standardeve më të larta të sjelljes edhe për të rinjtë që kontribuojnë në administratën publike.”.

8. Pas shkronjës “gj”, të nenit 12, shtohen shkronjat “h”, “i”, “j”, “k”, “l” dhe “ll”, me këtë përmbajtje:

“h) të udhëtojnë në first class apo business class në Evropë ai dhe personeli që e shoqëron në udhëtime të ndryshme;

i) të pranojë bileta udhëtimi të paguara nga një person/kompani private për veten apo për familjarët e vet;

j)  të përdorë sallën VIP të aeroportit për familjarët e vet, në rast se nuk udhëton ai vetë;

k) të përdorë automjetin zyrtar për familjarët e vet dhe nga familjarët e vet, kur nuk është vetë i pranishëm në automjet;

l) të frekuentojë ambiente, në të cilat zhvillohen aktivitete të lojërave të  fatit;

ll) të organizojë evente (festa) me personelin apo persona të tjerë, me fonde të buxhetit të shtetit.”.

9. Pas nenit 12 shtohet neni 12/1, me këtë përmbajtje:

“Neni 12/1

Leja e pagueshme vjetore dhe frekuentimi i ambienteve publike

1. Anëtarët e Këshillit të Ministrave kryejnë lejen e zakonshme vjetore në territorin e Republikës së Shqipërisë, në periudha të përcaktuara nga Kabineti i Kryeministrit. 

2. Anëtarët e Këshillit të Ministrave, vetëm gjatë ditëve të pushimit dhe festave zyrtare, në raste të eventeve familjare apo shoqërore, mund të frekuentojnë ambiente të ndryshme shërbimi, bar/restorant, nëse kjo nuk cenon figurën e tij etike dhe të kabinetit qeveritar, apo në raste të veçanta për arsye pune, të bëra me dije më parë.”. 

10. Pas nenit 13 shtohet neni 13/1, me këtë përmbajtje:

“Neni 13/1

Nënshkrimi i akteve zyrtare

Ministri në detyrë nënshkruan aktet zyrtare deri në momentin e betimit të ministrit të ri.”.

11. Në pikën 1, të nenit 15, fjalët “... për sa është e mundur, të merret pëlqimi i Zyrës së Komunikimit, pranë Këshillit të Ministrave …” zëvendësohen me “… të koordinohet me agjencinë përgjegjesë për median dhe informimin ...”.

12. Pas paragrafit të parë, të nenit 16, shtohet një paragraf, me këtë përmbajtje:

“Anëtari i Këshillit të Ministrave ndalohet të publikojë apo të komentojë në rrjetet sociale të dhëna, lajme apo informacione sensitive apo konfidenciale, për të cilat është në dijeni për shkak të detyrës. Kjo ndalesë aplikohet edhe në faqe interneti të lexueshme nga shumë persona.”.

13. Pas pikës 3, të nenit 25, shtohet pika 4, me këtë përmbajtje:

“4. Ministri përgjegjës për standardet, pas konsultimit me ILDKPKI-në, mundëson përmbledhjen e rregullave të etikës për ministrat në një manual të vetëm, me udhëzime konkrete për zbatimin e detyrimeve që burojnë nga legjislacioni për konfliktin e interesit e ky Kod, si dhe siguron ndërgjegjësim periodik, së paku një herë në 3 muaj, për anëtarët e Këshillit të Ministrave mbi këtë legjislacion dhe legjislacionin përkatës për intregritetin në ushtrimin e funksioneve publike.”.

14. Në nenin 26 bëhen këto shtesa:

a) Pas shkronjës “d” shtohet shkronja “dh”, me këtë përmbajtje:

“dh) të zhvillojë takime me përfaqësues të biznesit apo grupeve të interesit pa praninë e dy nëpunësve/funksionarëve të lartë të ministrisë përkatëse dhe pa mbajtur minutat e takimeve, regjistrimin e identitetit të personave të përfshirë në këto takime, si dhe evidentimin e çështjeve të diskutuara në një regjistër të posaçëm që mbahet nga sekretari i përgjithshëm i ministrisë përkatëse”.

b) Në fund të nenit shtohet një paragraf, me këtë përmbajtje:

“Anëtarët e Këshillit të Ministrave mund të konsultohen me Komisionin e Etikës për përfshirjen e tyre në veprimtari me palë të treta.”.

15.  Në nenin 29 bëhen këto shtesa:

a) Në paragrafin e fundit, të pikës 4, pas fjalës “... paraprakisht ...” shtohet “... konfidencialisht ...”.

b) Në fund të pikës 5 shtohet fjalia, me këtë përmbajtje:

“Dhuratat, që i bëhen anëtarit të Këshillit të Ministrave apo delegacioneve që e shoqërojnë atë, duhet të inventarizohen dhe mund të bëhen pjesë e dekorit të zyrave të ministrave, të dorëzohen në ambientet përkatëse të Kryemistrisë, të caktuara për këtë qëllim, apo të vendosen në godinën e ministrisë kur një ambient i tillë është i mundur.”.

c) Pas pikës 5 shtohen pikat 6 dhe 7, me këtë përmbajtje:

“6. Anëtari i Këshillit të Ministrave nuk mund t’i bëjë dhurata personelit që ka në varësi, me përjashtim të atyre simbolike.

7. Ministri përgjegjës për standardet, pas konsultimit me ILDKPKI-në, harton një manual shpjegues për zbatimin e detyrimeve mbi dhuratat, favoret dhe trajtimet preferenciale të parashikuara në këtë Kod.”.

16. Pas pikës 2, të nenit 31, shtohet pika 3, me këtë përmbajtje:

“3. Për çdo udhëtim pune jashtë shtetit njoftohen ministria përgjegjëse për punët e jashtme dhe Kabineti i Kryeministrit. Shpenzimet për shërbimet jashtë shtetit paguhen pasi të jetë dërguar raporti përkatës në ministrinë përgjegjëse për punët e jashtme.”.

17.  Pas pikës 2, të nenit 35, shtohet pika 3, me këtë përmbajtje:

“3. Ministrat zbatojnë me përpikëri rregullat e qarkullimit rrugor.”.

18. Pas shkronjës “a”, të pikës 2, të nenit 40, shtohet shkronja “a/1”, me këtë përmbajtje:

  “a/1) kërkimi i ndjesës publike ose lënia e detyrës, në varësi të shkeljes;”. 

Ky vendim hyn në fuqi menjëherë dhe botohet në Fletoren Zyrtare.  

KRYEMINISTËR

Edi Rama
